《青县以北书所见》
明代·沈嘉客

青城叹靡尽，赤子惨莫舒。变属经年后，感深弥似初。

当时遭祸经，今日见丘墟。老稚鲜存活，门庭概破除。

孑遗无日过，所在餐风居。待妇何从馈，盼儿倚孰闾。

行来百步内，坐少三未储。痛定重思及，愁深谁与抒。

出汤早蹈火，后篦愈前梳。流血满天地，积戈遍车书。

巢林徒有燕，穴地已无鱼。丧亡今若此，诛敛竟何如。

作者简介：沈嘉客（1590-1672）字无谋，号西溪生，直隶故城人，天启元年（1621）拔贡，数奇不第，杜门著述，著有《西溪先生文集》。